
Ամիսներ առաջ կառավարությունը հայտարարեց, որ պատրաստվում է նոր միասնական մարզային երթուղային ցանց ստեղծել՝ մեկ կամ երկու օպերատորով ու միասնական վճարման համակարգով: Սակայն մինչ այդ մրուցութային կարգով օրինական ուղեւորափոխադրում իրականացնող ընկերությունները տառապում են հակամրցակցային պայմաններից: Շատ մարզային քաղաքներում օրինական ուղեւորափոխադրողները, որոնք ոլորտը կարգավորող իրավական նորմերին համապատասխան շարժակազմ են ապահովում եւ հարկեր վճարում պետությանը, ստիպված են լինում անհավասար մրցակցության մեջ մտնել անհատ կամ «խմբակային» չգրանցված ուղեւորափոխադրողների հետ:


Մասնավորապես, օրերս iLur.am-ի թղթակիցն արձանագրել է, որ Սեւան քաղաքում օրինական երթուղին սպասարկող մեքենաներից բացի, որոնք կայանում են սահմանված վայրում, Երեւան տեղափոխելու նպատակով վաղ առավոտյան քաղաքի տարբեր թաղամասերից ու հարակից գյուղերից ուղեւորներ են հավաքում ՝ 748US34 պետհամարանիշներով փոքր ավտոբուսը, «Ֆորդ» մակնիշի 34FC229, «Մերսեդես-Վիտո»՝ 15GG515,  «Մերսեդես-սպրիննտեր» մակնիշի՝ 17LZ177, 08US077,  35MG144  պետհամարանիշի մեքենաները: Ապա, կեսօրից հետո նույն մեքենաները Երեւանից ուղեւորներ են բերում Սեւան: Ընդ որում, ուղեւորափոխադրումը կատարվում է նույն՝ 600 դրամով, ինչ օրինական երթուղու դեպքում:


Ըստ Սեւանում շրջանառվող լուրերի, ապօրինի ուղեւորափոխադրողները իրենց գործունեության համար «դաբրո» են ստանում Տրանսպորտի նախարարության տեսչության պետի տեղակալ Հայկ Մարտիրոսյանից, ըստ ամենայնի, ոչ անվճար հիմունքներով:  Ըստ մեր անանուն աղբյուրի, Մարտիրոսյանին վճարվում է ապօրինի շրջանառութան մոտ 30-40 տոկոսը:


iLur.am-ը տրանսպորտի նախարարությանը հարցում է ուղարկել Սեւանի եւ այլ քաղաքների ապօրինի ուղեւորափոխադրումների խնդրի վերաբերյալ, որի պատասխանից բխող տեղեկատվությունը կհաղորդենք առանձին:


 


 
